Aiemmin tänä vuonna paluun keikkalavoille tehnyt Convulse on työstänyt uutta musiikkia 18 vuoden tauon jälkeen. Ensimmäinen näyte siitä, miltä Nokialla 1988 perustetun bändin death metal kuulostaa vuonna 2012 saadaan nyt! Inner Evil -ep ilmestyy tammikuun 25. päivänä, ja linjoilla on ep:n nimibiisi. Kitaristi-laulaja Rami Jämsän mukaan ep on äänitetty livenä ilman nykyajan studiokikkailuja.

– Mikään ei toimi paremmin kuin kunnolla treenannut bändi livenä, sekä studiossa että lavalla, Jämsä sanoo.

Pääjehun lisäksi alkuperäisestä porukasta on mukana basisti Juha Telenius. Muut jäsenet ovat kitaristi Kristian Kangasniemi ja rumpali Rolle Markos. Täyspitkää levyä kaavaillaan ensi vuoden syksylle. Bändi on buukattu muun muassa ensi vuoden Maryland Deathfestiin ja lisää keikkoja lienee tulossa.

Kuuntele Inner Evil tästä!